**Sirkulær økonomi – intensjon om samarbeid**

Alle kommunene i regionen har som mål om å satse på gjenbruk og gjenvinning. Begrepet sirkulær økonomi handler nettopp om dette: å holde ressursene i kretsløpet så lenge som mulig. For å få til dette må vi ha produkter med kvalitet som kan repareres og materialgjenvinnes. I mange tilfeller vil vi kunne spare kostnader gjennom å utnytte mulighetene i en sirkulær økonomi.

Gjenbruk og gjenvinning involverer hele kommuneorganisasjonen. Det starter med at anskaffelser må legge opp til lang levetid på produktene med mulighet for reparasjon og materialgjenvinning. Kommunens innkjøpsmakt er av mange sett på som kommunens viktigste våpen i klimakampen. Eksisterende gjenstander og bygninger i kommunens eie må ivaretas og til slutt avfallsbehandles på en god måte.

Kommunene i region Indre Østfold har mange aktiviteter innenfor sirkulær økonomi allerede, som: gjenbruk av datautstyr, ~~felles~~ anskaffelsesavtaler med kvalitet- og miljøkrav, avfallshåndtering, kildesortering, energieffektivisering og rehabilitering av bygg framfor å rive. Det orienteres om dette i møtet.

Det foreslås at regionrådet går sammen om en intensjon om å samarbeide om aktiviteter innen sirkulær økonomi, der dette er hensiktsmessig. En slik intensjon vil motivere kommunene til å vurdere samarbeid og til å satse på gjenbruk og gjenvinning. I mange tilfeller vil vi kunne spare ressurser ved felles innsats. Hvilke aktiviteter kommunene kan samarbeide om, vil kunne komme som forslag fra administrasjonene eller politikerne og bestemmes på rett nivå avhengig av hva det gjelder. Samarbeidsintensjonen skal ikke være til hinder for at kommunene kan gjøre tiltak enkeltvis.

Forslag til prinsipper for videre arbeid med strategi for sirkulær økonomi (gjenbruksstrategi):

**Gjenbruksstrategier**

1. Reparere før kjøpe
2. Brukt før nytt
3. Anskaffelser med kvalitet og reparasjonsmuligheter

Forslag til beslutning:

Regionrådet ønsker å samarbeide om sirkulær økonomi etter prinsippene beskrevet i saken. Temaet følges opp med en enkel strategi for sirkulær økonomi som forelegges regionrådet.